ศาลฎีกาฯ ออกหมายจับ “ยิ่งลักษณ์” หนีศาลคดี Roadshow สร้างอนาคตประเทศไทย
ศาลฎีกาแผนกคดีอาญาผู้ดำรงตำแหน่งทางการเมือง ออกหมายจับ “ยิ่งลักษณ์" หนีศาลไม่ร่วมพิจารณาคดีทุจริตเอื้อประโยชน์โครงการ Roadshow สร้างอนาคตประเทศไทย Thailand 2020 หลังไม่มีการแข่งขันราคาอย่างเป็นธรรม
ศาลฎีกาแผนกคดีอาญาผู้ดำรงตำแหน่งทางการเมือง ออกหมายจับ “ยิ่งลักษณ์" หนีศาลไม่ร่วมพิจารณาคดีทุจริตเอื้อประโยชน์โครงการ Roadshow สร้างอนาคตประเทศไทย Thailand 2020 หลังไม่มีการแข่งขันราคาอย่างเป็นธรรม
19 เม.ย. 2565

ผู้สื่อข่าวรายงานว่า ศาลฎีกาแผนกคดีอาญาผู้ดำรงตำแหน่งทางการเมือง ได้นัดพิจารณาคดีครั้งเเรก (สอบคำให้การ) ในคดีที่คณะกรรมการป้องกันและปราบปรามการทุจริตแห่งชาติ หรือ ป.ป.ช. ยื่นฟ้อง นางสาวยิ่งลักษณ์ ชินวัตร อดีตนายกรัฐมนตรี, นายนิวัฒน์ธำรง บุญทรงไพศาล อดีตรองนายกรัฐมนตรี, นายสุรนันทน์ เวชชาชีวะ อดีตเลขาธิการนายกรัฐมนตรี, บริษัท มติชน จำกัด (มหาชน) , บริษัท สยามสปอร์ต ซินดิเคท จำกัด (มหาชน), นายระวิ โหลทอง กรรมการบริษัท สยามสปอร์ตฯ ข้อหาปฏิบัติหรือละเว้นการปฏิบัติหน้าที่โดยมิชอบ ใช้อำนาจในตำแหน่งโดยทุจริต โดยมุ่งหมายไม่ให้มีการแข่งขันราคาจัดจ้าง โครงการ Roadshow สร้างอนาคตประเทศไทย Thailand 2020 อย่างเป็นธรรม เพื่อเอื้อประโยชน์แก่บริษัท มติชนฯ และบริษัท สยามสปอร์ตฯ จัดทำโครงการดังกล่าว
โดยช่วงเช้าวันนี้จำเลย 5 คนเดินทางมาศาลฎีกาฯ ยกเว้นเพียง นางสาวยิ่งลักษณ์ ชินวัตร จำเลยที่ 1 ที่ไม่มาศาล เพราะยังพำนักอยู่ต่างประเทศ โดยจำเลยที่ 1 ได้มีเอกสารแต่งตั้งนายนพดล หลาวทอง เป็นทนายความ ซึ่งศาลอนุญาต จากนั้นศาลฎีกาฯได้อ่านอธิบายคำฟ้องให้จำเลยฟังแล้ว แต่จำเลยทั้งหมดให้การปฏิเสธข้อกล่าวหา และทำหนังสือขอขยายระยะเวลาคำให้การ โดยศาลได้อนุญาตและได้นัดตรวจพยานหลักฐานในวันที่ 12 กันยายน 2565 เวลา 09.30 น.
พร้อมให้ออกหมายจับ นางสาวยิ่งลักษณ์ จำเลยที่ 1 หลังไม่เดินทางมาศาลโดยไม่แจ้งเหตุ และเห็นว่าจำเลยมีพฤติการณ์หลบหนี และให้ ป.ป.ช.ดำเนินการติดตามตัวให้มารับฟังคดี พร้อมกันนี้ยังได้อนุญาตให้พิจารณาคดีลับหลัง นายระวิ โหลทอง เนื่องจากนายระวิ เเจ้งเหตุผลด้านสุขภาพว่าตัวเองมีอายุ 80 ปี และมีโรคประจำตัว